《即席分韵送李才元学士守临邛》
宋代·苏颂

君登石渠阁，荏苒十过春。
编摩业即卒，出入命已频。
人情叹荣业，雅意犹逡巡。
襟怀恬而旷，鬓发黳如新。
躬随省中籍，念切堂上亲。
前时动乡思，归梦趋梁岷。
乞符去故里，拜疏伏紫宸。
恩颁尺一诏，宠驾双朱轮。
朝为浮瀛侣，暮作临邛宾。
谁言蜀道远，自喜家山邻。
岁晏风惨惨，行役心欣欣。
怊怅同舍友，仳离照心人。
杯行莫辞满，分携只明晨。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。